PRAVILNIK

O USLOVIMA ZA OBAVLJANJE ODREĐENIH STRUČNIH POSLOVA PRI EKSPLOATACIJI MINERALNIH SIROVINA

("Sl. glasnik RS", br. 40/97 i 32/98)

**Član 1**

Ovim pravilnikom propisuju se uslovi za obavljanje određenih stručnih poslova pri eksploataciji mineralnih sirovina.

Stručni poslovi iz stava 1 ovog člana, u smislu ovog pravilnika, su poslovi:

1) rukovanja rudarskim mašinama i postrojenjima u procesu eksploatacije čvrstih mineralnih sirovina, nafte i gasa.

2) spasavanja u jamama i na eksploatacionim poljima nafte i gasa;

3) rukovanje eksplozivnim sredstvima i miniranja;

4) montaže i održavanja mašina, električnih uređaja i instalacija u jamama ugroženim eksplozivnim jamskim gasom ili opasnom ugljenom prašinom ili na objektima za istraživanje i eksploataciju nafte i gasa i slojnih voda, koji su ugroženi eksplozivnim zemnim gasom.

**Član 2**

Poslove iza člana 1 stav 2 ovog pravilnika, mogu obavljati lica koja imaju odgovarajuću školsku spremu, radno iskustvo i položen ispit za rad na tim poslovima.

**Član 3**

Poslove rukovanja rudarskim mašinama i postrojenjima može obavljati KV radnik odgovarajuće struke sa najmanje dve godine radnog staža i položenim ispitom za rukovanje određenom vrstom rudarske mašine ili postrojenja.

Ispit iz stava 1 ovog člana polaže se posle obavljene obuke, koja se vrši po posebnom programu koji donosi direktor rudarskog preduzeća.

Program iz stava 2 ovog člana sadrži vrstu i stepen školske spreme za obavljanje poslova iz stava 1 ovog člana, vrstu mašine ili postrojenja, zaštitne mere, vreme teoretske i praktične obuke i druge specifičnosti pri rukovanju određenom rudarskom mašinom i postrojenjem.

**Član 4**

Poslove spasioca u četi za spasavanje u jamama i na eksploatacionim poljima nafte i gasa, može da obavlja KV radnik rudarske ili druge odgovarajuće struke, koji ima položen ispit za spasioca u četi za spasavanje.

Ispit iz stava 1 ovog člana, polaže se posle obuke obavljene po posebnom programu za obuku članova čete za spasavanje, koji donosi direktor rudarskog preduzeća, u skladu sa utvrđenom organizacijom službe za spasavanje.

Program za obuku članova čete za spasavanje sadrži vreme teoretskog i praktičnog dela obuke i redovnih vežbi koje se održavaju u okviru čete za spasavanje.

**Član 5**

Poslove rukovanja eksplozivnim sredstvima i miniranja, može obavljati KV radnik rudarske ili druge odgovarajuće struke, sa najmanje dve godine radnog staža i položenim ispitom za palioca mina.

Ispit za palioca mina, polaže se posle obuke obavljene po posebnom programu koji donosi direktor rudarskog preduzeća.

Program za obuku palioca mina sadrži specifičnosti za rukovanje eksplozivnim sredstvima, način miniranja u redovnim i vanrednim uslovima, zaštitne mere i vreme teoretske i praktične obuke.

**Član 6**

Poslove montaže i održavanja mašina, električnih uređaja i instalacija u jamama ugroženim eksplozivnim jamskim gasom ili opasnom ugljenom prašinom ili na objektima za istraživanje i eksploataciju nafte i gasa i slojnih voda, koji su ugroženi eksplozivnim zemnim gasom, mogu obavljati radnici odgovarajuće struke sa najmanje dve godine radnog staža i položenim ispitom protiveksplozivne zaštite električnih uređaja u rudarstvu.

Ispit iz stava 1 ovog člana polaže se posle obavljene obuke protiv eksplozivne zaštite električnih uređaja u rudarstvu, koja se vrši po posebnom programu koji donosi preduzeće ovlašćeno za vršenje tih poslova od strane ministarstva nadležnog za rad i radne odnose.

**Član 7**

Ispiti iz čl. 3, 4 i 5 ovog pravilnika, polažu se pred komisijom koju obrazuje direktor rudarskog preduzeća.

Ispit iz člana 6 ovog pravilnika, polaže se pred komisijom koju obrazuje preduzeće koje je vršilo obuku protiveksplozivne zaštite električnih uređaja u rudarstvu.

**Član 8**

Komisije iz člana 7 ovog pravilnika imaju najmanje po tri člana, od kojih je jedan rudarski inspektor.

Ostali članovi komisija iz stava 1 ovog člana, moraju imati najmanje isti stepen školske spreme koju ima kandidat.

Članovima komisije pripada naknada, čija se visina određuje rešenjem o obrazovanju komisije.

**Član 9**

O položenom ispitu za obavljanje poslova iz člana 1 ovog pravilnika, izdaje se uverenje koje potpisuje predsednik komisije i ovlašćeno lice preduzeća koje je obrazovalo komisiju.

Uverenje iz stava 1 ovog člana izdaje se na memorandumu preduzeća koje je obrazovalo komisiju i sadrži: propis na osnovu koga se izdaje uverenje; ime, prezime i mesto rođenja kandidata; vrstu poslova za čije obavljanje je kandidat položio ispit, datum polaganja, potpis predsednika komisije i pečat preduzeća.

**Član 10**

Programe za obuku i za polaganje ispita, utvrđene ovim pravilnikom, ovlašćena lica, odnosno preduzeća, doneće u roku od šest meseci od dana stupanja na snagu ovog pravilnika.

**Član 11**

Obuka lica i polaganje ispita za obavljanje poslova iz člana 1 ovog pravilnika, započeta po propisima koji su bili na snazi pre stupanja na snagu ovog pravilnika, okončaće se po tim propisima.

**Član 12**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".